
Ehitusloa andmine (Äkkeküla tee // Äkkeküla tee 12 // Äkkeküla tee 8 // Äkkeküla tee L1)  

1. ASJAOLUD JA MENETLUSE KÄIK

08.03.2023 ehitisregistri keskkonda laekus läbivaatamiseks  ehitusloa taotlus  nr 2311271/04078 Äkkeküla tee // Äkkeküla tee 12 // Äkkeküla tee 8 // Äkkeküla tee L1 kinnistutele avalikult kasutatava sõidutee ja kõnnitee ning gaasitorustiku rajamiseks koos  ehitusprojektiga  „1922_PP“,  peaprojekteerija KLM Projekt OÜ.
Ehitusprojekt „1922_PP“ on koostatud Narva Linnavalitsuse 16.03.2022 korraldusega nr 192-k  kinnitatud „Äkkeküla tee, Äkkeküla tee 12 avalike teede, sadeveetorustiku ja elektripaigaldise rajamine Narva Linnavolikogu 08.09.2011. a otsusega nr 113 kehtestatud Suur-Äkke ja Väike-Äkke ning nende lähiala detailplaneeringu alusel ja Äkkeküla tee L1 ning Pinna tn L1 avalike teede ja elektripaigaldise rekonstrueerimine ilma detailplaneeringut koostamata)  projekteerimistingimuste alusel.
Ehitusloa menetlusse nr 354164 oli kaasatud kooskõlastamiseks ning arvamuse avaldamiseks Narva Linnavalitsuse Arhitektuuri- ja Linnaplaneerimise Amet, Narva Linnavalitsuse Linnamajandusamet, Aktsiaselts Gaasivõrk, Aktsiaselts Narva Vesi, Osaühing VKG Elektrivõrgud, Aktsiaselts Telia Eesti.
Kõnealused menetlusosalised esitasid oma kooskõlastused ja nõusolekud.

Ehitusseadustiku § 42 lõike 6 alusel kaasas pädev asutus ehitisregistri keskkonnas ehitusloa menetlusse vajaduse korral kinnisasjaga piirnevate naaberkinnisasjade omanikud:

Sihtasutus Narva Linna Arendus (Äkke, Äkkeküla tee 8, Äkkeküla tee T1, Äkkeküla tee 7, Äkkeküla tee 9, Äkkeküla tee 10, Äkkeküla tee 12 kinnistute omanik), Põllu tn 1, Hoovi tn 1, Pinna tn 2, Põllu tn 2a, Põllu tn 2, Pinna tn 9 kinnistute omanikud.

Kaasatud piirnevate naaberkinnisasjade omanikud seisuga 14.07.2023 ei olnud esitatud vastuväiteid/nõusolekut ega ettepanekuid ja arvamusi.

Ehitusseadustiku § 42 lõike 9 kohaselt, kui kooskõlastaja või arvamuse andja ei ole kümne päeva jooksul ehitusloa eelnõu saamisest arvates kooskõlastamisest keeldunud või arvamust avaldanud ega ole taotlenud tähtaja pikendamist, loetakse ehitusloa eelnõu kooskõlastaja poolt vaikimisi kooskõlastatuks või eeldatakse, et arvamuse andja ei soovi ehitusloa eelnõu kohta arvamust avaldada, kui seaduses ei ole sätestatud teisiti.

Ehitusprojektis on avastatud puuduseid ja see on mitu korda tagastatud taotlejale puuduste kõrvaldamiseks. 10.07.2023 lõplikult kõrvaldatud puudustega ehitusprojekti uus versioon on ehitisregistri keskkonda projekteerija poolt taasesitatud.
Narva Linnavalitsus otsustab keskkonnamõju hindamise algatamise vajaduse EhS § 42 lõike 2 alusel.
Üks osa kavandatavast teest jääb detailplaneeringuga hõlmatud alale (Suur-Äkke ja Väike-Äkke ning nende lähiala detailplaneering oli kehtestatud 08.09.2011 Narva Linnavolikogu otsusega nr 113).

Keskkonnamõjud oli hinnatud Äkkeküla 2 (51103:005:0004) ja Äkkeküla 3 (51103:004:0002) detailplaneeringu algatamisel (algatatud 06.07.2006. a. Narva Linnavolikogu otsusega nr 118,) keskkonnamõju strateegilises hindamises „Narva linnas asuvate Äkkeküla 2 ja Äkkeküla 3 maaüksuste ning nende lähiala detailplaneeringu keskkonnamõju strateegiline hindamine“ (töö koostaja: OÜ Alkranel, Tartu 2007 / 2008, algatatud Narva Linnavolikogu 26.04.2007.a. otsusega nr 159). KSH aruande ettepanekutega detailplaneeringus arvestatud.
Teine osa kavandatavast teest rajatakse samale kohale ning keskkonnamõju suhtes on see olemasoleva tee rekonstrueerimine olemasoleva tee kohapeal. 
14.07.2023 kõik kaasatud menetlusosalejad  kooskõlastasid ehitusloa eelnõu.

Narva Linnavalitsuse Arhitektuuri- ja Linnaplaneerimise Amet kooskõlastas märkustega:

„1.Edasise projekteerimise staadiumites tuleb koostada uus välisvalgustuslahendus - ringristmiku valgustamine lahendada ümber ringi väliskülje valgustitega samadel 8 m mastidel nagu mujal teede ääres.

2.Enne ehitustööde alustamist:

2.1.Kooskõlastada tellijaga ning naaberkinnistu omanikega ehitustööde organiseerimise kava, milles on määratud vähemalt ehitustööde teostamise meetodid, ehitusplatsi piirdeaia asukoht ning ehitustööde teostamise ajaks liikluskorraldus (EVS 932:2017). Samuti tuleb koostada ehitusaegse töömaa plaan ja kooskõlastada see Narva Linnavalitsuse Linnamajandusametiga ja Sihtasutusega Narva Linna Arendus, Põllu tn 1, Hoovi tn 1, Pinna tn 2, Põllu tn 2a, Põllu tn 2, Pinna tn 9  piirnevate kinnisasjade omanikega.Ehitustööde käigus tuleb järgida kehtiva Narva linna heakorra eeskirja § 9 sätestatud nõuded. Ehitustööde läbiviimisel ei tohi rikkuda teistele isikutele kuuluvaid asjaõigusi. EhS § 12 lg 1, 3 kohaselt tuleb ehitada ehitusprojekti kohaselt, järgides ehitise ja ehitamise kohta kehtivaid nõudeid ning ehitamisel tuleb arvestada ehitamisest mõjutatud isikute õigusi ning rakendada abinõusid nende õiguste ülemäärase kahjustamise vastu.

2.2.Esitada geodeetilise töö projekt kohaliku geodeetilise töö korraldajale kooskõlastamiseks Maa-ametiga. Alus: Geodeetiliste tööde tegemise ja geodeetilise märgi tähistamise kord, geodeetilise märgi kaitsevööndi ulatus ning kaitsevööndis tegutsemiseks loa taotlemise kord“.
Osaühing VKG Elektrivõrgud kooskõlastas märkustega:

„Edasise projekteerimise käigus ning ehitustööde korraldusel palun lähtuda väljastatud tehnilistest tingimustest: Punkt nr 6) Elektripaigaldiste ümberehitamise realiseerimiseks on vajalik esitada VKG Elektrivõrgud OÜ-le vastav taotlus. Taotlus esitada võimalikult varajases staadiumis, sest elektripaigaldiste ümberehitamine on ajaliselt pikk protsess. Ümberehitustöd on võimalik realiseerida ainult VKG Elektrivõrgud OÜ-ga sõlmitud lepingu alusel“.
Ehitusprojekt vastab sätestatud nõuetele, projekteerimistingimustele ning ehitisele ja ehitamisele esitatud nõuetele. Ehitusseadustiku § 44 toodud ehitusloa andmisest keeldumise põhjused puuduvad. Seega, ehitusloa andmiseks takistusi ei ole.
2.    ÕIGUSLIKUD ALUSED

2.1. Ehitusseadustiku § 39 lõike 1 ja § 101 lõike 1 kohaselt  ehitusloa  annab  kohaliku  omavalitsuse  üksus,  kui seaduses   ei ole sätestatud teisiti.
2.2. Narva Linnavalitsuse Arhitektuuri- ja Linnaplaneerimise Ameti põhimääruse § 9 punkti 2 kohaselt järelevalve osakonna põhiülesandeks on ehitus- ja kasutuslubade taotluste menetlemine ning linnavalitsuse vastavasisuliste korralduste ettevalmistamine, mille alusel toimub ehitusloa või kasutusloa andmine, muutmine, kehtetuks tunnistamine või keeldumine andmisest.
2.3. Ehitusseadustiku § 42 lõike 3 punkti 5 kohaselt ehitusloa kõrvaltingimusena võib eelkõige sätestada ehitise või ehitamise keerukusest tulenevad lisatingimused ehitamiseks.

3.    OTSUS

3.1. Anda  ehitusluba Äkkeküla tee // Äkkeküla tee 12 // Äkkeküla tee 8 // Äkkeküla tee L1 kinnistutele avalikult kasutatava sõidutee ja kõnnitee ning gaasitorustiku rajamiseks vastavalt  ehitusprojektile  1922_PP_v03“,  peaprojekteerija KLM Projekt OÜ.

3.2. Kohustada   ehitustööde  tellijat  tagama märkuste lahendamine, mis on käesoleva korralduse  punktis 1 esitatud Narva Linnavalitsuse Arhitektuuri- ja Linnaplaneerimise Ameti ja Osaühingu VKG Elektrivõrgud poolt.

4.    RAKENDUSSÄTTED

4.1. Korraldus jõustub teatavakstegemisest.

4.2. Käesoleva korralduse peale võib esitada Narva Linnavalitsusele vaide haldusmenetluse seaduses sätestatud korras 30 päeva jooksul arvates korraldusest teadasaamise päevast või esitada kaebuse Tartu Halduskohtu Jõhvi kohtumajale halduskohtumenetluse seadustikus sätestatud korras 30 päeva jooksul arvates korralduse teatavakstegemisest.

